CELEX: 31984D0559
Language: el
Date: 1984-11-22 00:00:00
Title: 84/559/ΕΟΚ: Απόφαση του Συμβουλίου της 22ας Νοεμβρίου 1984 για την τροποποίηση της απόφασης 79/783/ΕΟΚ όσον αφορά τις γενικές δράσεις στον τομέα της πληροφορικής

Avis juridique important

|

31984D0559

84/559/ΕΟΚ: Απόφαση του Συμβουλίου της 22ας Νοεμβρίου 1984 για την τροποποίηση της απόφασης 79/783/ΕΟΚ όσον αφορά τις γενικές δράσεις στον τομέα της πληροφορικής  

Επίσημη Εφημερίδα αριθ. L 308 της 27/11/1984 σ. 0049 - 0053 Ισπανική ειδική έκδοση: Κεφάλαιο 13 τόμος 18 σ. 0143  Πορτογαλική ειδική έκδοση : Κεφάλαιο 13 τόμος 18 σ. 0143 

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Νοεμβρίου 1984  για την τροποποίηση της απόφασης 79/783/ΕΟΚ όσον αφορά τις γενικές δράσεις στον τομέα της πληροφορικής  (84/559/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  τη γνώμη της Οικονομικής και Κοινωνικής Επιτροπής (2),  Εκτιμώντας:  ότι στο ψήφισμά του της 15ης Ιουλίου 1974 για την κοινοτική πολιτική της πληροφορικής (3), το Σύμβούλιο έκρινε σκόπιμο να θεσπίσει μεσοπρόθεσμα ένα συστηματικό κοινοτικό πρόγραμμα, προορισμένο να προωθήσει την έρευνα, τη βιομηχανική ανάπτυξη και την εφαρμογή της πληροφορικής·  την ανακοίνωση της Επιτροπής προς το Ευρωπαϊκό Συμβούλιο του Δουβλίνου στις 29 Νοεμβρίου 1979 με τίτλο «Η ευρωπαϊκή κοινωνία ενώπιον των νέων τεχνολογιών της πληροφόρησης: μια κοινοτική απάντηση»·  το ψήφισμα του Συμβουλίου της 25ης Ιουλίου 1983 (4) που εγκρίνει την αρχή των προγραμμάτων-πλαισίων και τους επιστημονικούς και τεχνικούς στόχους για την περίοδο 1984-1987, και ειδικότερα το περιεχόμενο του στόχου «Προώθηση της βιομηχανικής ανταγωνιστικότητας - νέες τεχνολογίες», και ιδίως τη σημασία που αποδίδεται στις τεχνολογίες της πληροφόρησης·  ότι το πρόγραμμα της απόφασης 79/783/ΕΟΚ του Συμβουλίου της 11ης Σεπτεμβρίου 1979 περί θεσπίσεως πολυετούς προγράμματος στον τομέα της αυτόματης επεξεργασίας πληροφοριών (5), όπως τροποποιήθηκε από την απόφαση 84/254/ΕΟΚ (6), έληξε στις 11 Σεπτεμβρίου 1983·  ότι η συνέχιση του προγράμματος κρίνεται αναγκαία για την υλοποίηση ορισμένων στόχων της Κοινότητας στα πλαίσια της λειτουργίας της κοινής αγοράς, και ιδίως του στόχου της θέσπισης γενικής στρατηγικής στον τομέα των τεχνολογιών της πληροφόρησης· ότι, συνεπώς, κρίνεται αναγκαία η παράταση του εν λόγω προγράμματος για συμπληρωματική περίοδο δύο ετών και η τροποποίηση του περιεχομένου του όσον αφορά το τμήμα «Γενικές δράσεις»·  ότι η Επιτροπή πρέπει να εξασφαλίσει την υλοποίηση του προγράμματος· ότι επικουρείται στην άσκηση αυτών των καθηκόντων από τη συμβουλευτική επιτροπή διαχείρισης και συντονισμού των προγραμμάτων στον τομέα της πληροφορικής, η οποία συστήθηκε με την απόφαση 79/784/ΕΟΚ (7),  ότι αποδείχθηκε αναγκαίος ο συντονισμός μεταξύ της δράσης της Κοινότητας σε θέματα έρευνας και ανάπτυξης και των αντίστοιχων προγραμμάτων τρίτων χωρών που συμμετέχουν στην ευρωπαϊκή συνεργασία στον τομέα της επιστημονικής και τεχνικής έρευνας ( Cost),  ΑΠΟΦΑΣΙΖΕΙ:  Άρθρο 1  Η απόφαση 79/783/ΕΟΚ τροποποιείται ως εξής:  1. Τα άρθρα 1 έως 5 αντικαθίστανται από τα εξής:  «Άρθρο 1  Θεσπίζεται πολυετές πρόγραμμα στον τομέα της πληροφορικής, το οποίο έχει ως αντικείμενο:  - γενικές δράσεις: τυποποίηση, κρατικές προμήθειες, μελέτη του κλάδου, κατάρτιση, προστασία των στοιχείων και των προσώπων, συνεργασία σε θέματα έρευνας και ανάπτυξης,  - δράσεις προωθήσεως : μέτρα που αναφέρονται στο «software», στις εφαρμογές και τους τομείς θα εγκριθούν από το Συμβούλιο υπό το φώς μελετών που πραγματοποιούνται στα πλαίσια γενικών δράσεων και κατ' εφαρμογή του ψηφίσματος του Συμβουλίου της 11ης Σεπτεμβρίου 1979 που αφορά κοινοτική δράση προωθήσεως της μικροηλεκτρονικής τεχνολογίας (1).  Το πρόγραμμα ορίζεται στο παράρτημα. Το πρόγραμμα αυτό παρατείνεται για χρονική περίοδο δύο ετών από τις 2 Νοεμβρίου 1984 όσον αφορά τις γενικές δράσεις. Όσον αφορά τις δράσεις προώθησης, παρατείνεται για δύο έτη από τις 15 Απριλίου 1984.  Άρθρο 2  Τα ποσά που κρίνονται αναγκαία για την πραγματοποίηση του προγράμματος ανέρχονται σε 21 εκατομμύρια ECU όσον αφορά τις γενικές δράσεις και σε 30 εκατομμύρια ECU όσον αφορά τις δράσεις προώθησης. Τα ποσά αυτά εγγράφονται στο γενικό προϋπολογισμό των Ευρωπαϊκών Κοινοτήτων.  Άρθρο 3  Η Επιτροπή εξασφαλίζει την πραγματοποίηση του προγράμματος, κυρίως με σκοπό να συντονίσει τα εθνικά προγράμματα και μέτρα, καθώς και με σκοπό να παραχωρήσει χρηματική βοήθεια της Κοινότητας σε ορισμένες δράσεις κοινού ευρωπαϊκού ενδιαφέροντος. Η επιτροπή επικουρείται από τη συμβουλευτική επιτροπή στον τομέα της διαχείρισης και συντονισμού των προγραμμάτων της πληροφορικής.  Η Επιτροπή εξετάζει τακτικά μαζί με τη συμβουλευτική επιτροπή την πρόοδο των ενδεχόμενων θεμάτων που αφορούν όλο το πεδίο εφαρμογής της παρούσας οδηγίας.  Η Επιτροπή ενημερώνει τακτικά τη συμβουλευτική επιτροπή, εκ των προτέρων, για ορισμένα σημαντικά σχέδια και μελέτες που δεν περιλαμβάνονται στο δεύτερο μέρος του προγράμματος. Η Επιτροπή ενημερώνει τη συμβουλευτική επιτροπή για τα αποτελέσματα όλων των σχεδίων και των μελετών. Η Επιτροπή φροντίζει ώστε η διάδοση των αποτελεσμάτων και η πρόσβαση σ' αυτά να εξασφαλίζεται κατά τον κατάλληλο τρόπο.  Για σχέδια και μελέτες γίνεται, κατά κανόνα, πρόσκληση για υποβολή προσφορών.  Άρθρο 4  Η Επιτροπή υποβάλλει ετήσια έκθεση στο Συμβούλιο.  Άρθρο 5  1. Σύμφωνα με το άρθρο 228 της συνθήκης ΕΟΚ, η Κοινότητα μπορεί να συνάπτει συμφωνίες με τρίτες χώρες που μετέχουν στην ευρωπαϊκή συνεργασία στο τομέα της επιστημονικής και τεχνικής έρευνας (Cost), ώστε να εξασφαλίζεται ο συντονισμός μεταξύ της δράσης της Κοινότητας, που αφορά τη συνεργασία σε θέματα έρευνας και ανάπτυξης που προβλέπεται στο σημείο 1.4 στοιχείο δ) του παραρτήματος, και των αντιστοίχων προγραμμάτων αυτών των χωρών.  2. Η Επιτροπή εξουσιοδοτείται να διαπραγματευθεί τις συμφωνίες που αναφέρονται στην παράγραφο 1 σύμφωνα με τα συμπεράσματα που ενέκρινε το Συμβούλιο στις 18 Ιουλίου 1978.  (1) ΕΕ αριθ. L 231 της 13. 9. 1979, σ. 29.»  2. Το τμήμα «Γενικές δράσεις» του παραρτήματος αντικαθίσταται από το παράρτημα της παρούσας απόφασης.  Άρθρο 2  Η παρούσα απόφαση παράγει αποτελέσματα από τις 22 Νοεμβρίου 1984.  Βρυξέλλες, 22 Νοεμβρίου 1984.  Για το Συμβούλιο  Ο Πρόεδρος  J. BRUTON  (1) ΕΕ αριθ. C 117 της 30. 4. 1984, σ. 11.  (2) ΕΕ αριθ. C 103 της 16. 4. 1984, σ. 4.  (3) ΕΕ αριθ. C 86 της 20. 7. 1974, σ. 1.  (4) ΕΕ αριθ. C 208 της 4. 8. 1983, σ. 1.  (5) ΕΕ αριθ. L 231 της 13. 9. 1979, σ. 23.  (6) ΕΕ αριθ. L 126 της 12. 5. 1984, σ. 27.  (7) ΕΕ αριθ. L 231 της 13. 9. 1979, σ. 29.   ΠΑΡΑΡΤΗΜΑ  1. ΓΕΝΙΚΑ ΜΕΤΡΑ  1.1. ΠΟΛΙΤΙΚΗ ΤΥΠΟΠΟΙΗΣΗΣ (1)  Στόχοι  α) Συμβολή στην εφαρμογή κοινοτικής πολιτικής τυποποίησης στον τομέα της τεχνολογίας των πληροφοριών, και συγκεκριμένα:  - καθορισμός των προτεραιοτήτων όσον αφορά την τυποποίηση στον τομέα της τεχνολογίας των πληροφοριών μετά από συνεννόηση με τους αντιπροσώπους της βιομηχανίας, τους καταναλωτές, τους εθνικούς οργανισμούς τυποποίησης και τις αρμόδιες αρχές των κρατών μελών,  - κατάρτιση των αναγκαίων προγραμμάτων εργασίας σε συνεργασία με τους ευρωπαϊκούς οργανισμούς τυποποίησης και καθορισμός των αντίστοιχων εντολών για την κατάρτιση προτύπων·  β) καθορισμός και ανάληψη δράσεων στους τομείς που έχουν προτεραιότητα, και συγκεκριμένα:  - εναρμόνιση της χρήσης των διεθνών προτύπων σε θέματα τεχνολογίας των πληροφοριών που ισχύουν ήδη ή που θεσπίζονται αυτή τη στιγμή, μετά από όσο το δυνατόν ευρύτερη συνεννόηση,  - καθορισμός των κατάλληλων ευρωπαϊκών προτύπων (αλλά μόνο στις περιπτώσεις όπου δεν υπάρχει καμία προοπτική θέσπιση των κατάλληλων διεθνών προτύπων για την αντιμετώπιση μιας συγκεκριμένης ανάγκης),  - θέσπιση των κατάλληλων διατάξεων για διαβουλεύσεις και έλεγχο·  γ) προώθηση της έρευνας και της συνεργασίας με σκοπό το συντονισμό της θέσης της Κοινότητας όσον αφορά τα διεθνή πρότυπα και, ενδεχομένως, τις πρακτικές που έχουν εγκριθεί σε κοινοτικό επίπεδο, και συγκεκριμένα:  - παρέχοντας την αναγκαία υποδομή για την αποτελεσματική συνεργασία των εμπειρογνωμόνων και για τις δραστηριότητες στα πλαίσια της Ευρωπαϊκής Κοινότητας·  δ) ενθάρρυνση των κρατών μελών για την εφαρμογή των προτύπων που έχουν εγκριθεί σε κοινοτικό επίπεδο, ιδίως στο δημόσιο τομέα και στα θεσμικά όργανα της Κοινότητας, και ενθάρρυνση της γενικής εφαρμογής τους με συντονισμένες ενέργειες μεταξύ των αρμόδιων εθνικών κέντρων, και συγκεκριμένα:  - ενθαρρύνοντας την αμοιβαία αναγνώριση από τα κράτη μέλη της συμφωνίας των συστημάτων με τα πρότυπα σε θέματα τεχνολογίας των πληροφοριών,  - οργανώνοντας και παρέχοντας την υποδομή που είναι αναγκαία για την εξασφάλιση της πρόσβασης σε υπηρεσίες πραγματοποιήσεως εναρμονισμένων δοκιμασιών αναφοράς όσον αφορά τα πρότυπα επεξεργασίας των πληροφοριών,  - προωθώντας τη συνεργασία με τις ενώσεις κατασκευαστών μέσα στην Κοινότητα προκειμένου να εξασφαλιστεί η διάθεση, εντός των καθορισμένων προθεσμιών, προϊόντων σύμφωνων με τα πρότυπα·  ε) διάδοση πληροφοριών στην Κοινότητα στον τομέα της τυποποίησης, και συγκεκριμένα:  - συνδέοντας τους ενδεχόμενους χρήστες με τις υπάρχουσες και μελλοντικές βάσεις δεδομένων σχετικά με την τυποποίηση της επεξεργασίας των πληροφοριών·  στ) διευκόλυνση της συμβολής και της υποστήριξης των οργανώσεων της Κοινότητας στη διεθνή τυποποίηση.  1.2. ΚΡΑΤΙΚΕΣ ΠΡΟΜΗΘΕΙΕΣ  Στόχοι  α) Καθορισμός των πιο αποτελεσματικών μεθόδων ταχείας εφαρμογής συμφωνητικών προτύπων στον κλάδο των κρατικών προμηθειών·  β) εξέταση των αποτελεσμάτων στον τομέα των κρατικών προμηθειών, ολοκληρωτικής εφαρμογής των σχετικών κοινοτικών κανόνων, και συγκεκριμένα:  - σύγκριση της προόδου που έχει γίνει από την ευρωπαϊκή βιομηχανία με τις δράσεις που έχουν αναληφθεί από τα κράτη μέλη στις κρατικές προμήθειες στον τομέα της πληροφορικής,  - συλλογή των απαραίτητων στατιστικών στοιχείων,  - διευκόλυνση της δημιουργίας ίσων όρων όσον αφορά την πρόσβαση των επιχειρήσεων στις κρατικές συμβάσεις στα πλαίσια της οδηγίας 77/62/ΕΟΚ του Συμβουλίου της 21ης Δεκεμβρίου 1976 περί συντονισμού των διαδικασιών σύναψης συμβάσεων κρατικών προμηθειών (1)·  γ) συντονισμός των εθνικών προσπαθειών στον τομέα γενικής αξιολόγησης των συστημάτων και, σε συνεργασία με τα εθνικά κέντρα ερευνών στον τομέα της πληροφορικής, προσδιορισμός των αρχών για τον καθορισμό κριτηρίων αξιολόγησης·  δ) μελέτη της δυνατότητας να τεθούν ορισμένες αρχές για εφαρμογή κατά την αξιολόγηση των προσφορών·  ε) μελέτη της δυνατότητας να τεθούν κοινές αρχές για τη σύνταξη των συγγραφών υποχρεώσεων·  στ) ανταλλαγή τεχνικής εμπειρίας μεταξύ εθνικών υπηρεσιών επιφορτισμένων με κρατικές προμήθειες και διευκόλυνση αυτών των ανταλλαγών με συντονισμό των εργασιών των εθνικών κέντρων ερευνών στον τομέα της πληροφορικής·  ζ) εντοπισμός των θεμάτων που είναι δυνατόν να οδηγήσουν σε ανάπτυξη σχεδίων κοινού ενδιαφέροντος για τους κρατικούς αγοραστές.  1.3. ΓΝΩΣΕΙΣ ΤΟΥ ΤΟΜΕΑ, ΕΠΑΓΓΕΛΜΑΤΙΚΗ ΚΑΤΑΡΤΙΣΗ, ΠΡΟΣΤΑΣΙΑ ΤΩΝ ΣΤΟΙΧΕΙΩΝ ΚΑΙ ΤΩΝ ΠΡΟΣΩΠΩΝ  1.3.1. Στοιχεία, πληροφορίες και ανάλυση  Στόχοι  α) Εξακολούθηση των εργασιών για την εξέλιξη του τομέα της πληροφορικής, όπως απαιτεί το ψήφισμα του Συμβουλίου της 15ης Ιουλίου 1974, λαμβάνοντας υπόψη τη διείσδυση της επεξεργασίας των πληροφοριών σε άλλους τομείς των τεχνολογιών της πληροφόρησης·  β) κοινοποίηση των αποτελεσμάτων ανάλυσης στη βιομηχανία, τις εθνικές διοικήσεις και στα άλλα ενδιαφερόμενα μέρη·  γ) συνεργασία με άλλους οργανισμούς που εργάζονται σε παρόμοιους τομείς για να συγκρίνονται τα αποτελέσματα και να αποφεύγονται οι επαναλήψεις·  δ) εκπόνηση και δημοσίευση ετήσιας έκθεσης για την κατάσταση και τις προοπτικές του τομέα της τεχνολογίας των πληροφοριών στην Κοινότητα, με βάση στοχεία και αναλύσεις που προκύπτουν από το πρόγραμμα ή προέρχονται από άλλες πηγές·  ε) έκθεση για τις σχέσεις ανάμεσα στην τεχνολογία οπτικοακουστικών μέσων, στην πληροφορική και στις επικοινωνίες και την επίδρασή τους στην αγορά και στην κοινωνία.  1.3.2. Εκπαίδευση, επαγγελματική κατάρτιση και απασχόληση  Ανάλυση των αναγκών σε υψηλά ειδικευμένο προσωπικό υπό το πρίσμα τις σημερινής και μελλοντικής εξέλιξης στον τομέα έρευνας και ανάπτυξης και της εξέλιξης στη βιομηχανία της τεχνολογίας.  1.3.3. Απόρρητο και ασφάλεια των στοιχείων  Στόχος  Συνέχιση των μελετών για το θέμα του απόρρητου και της ασφάλειας των στοιχείων και του «software», προκειμένου να ενθαρρυνθεί η δημιουργία πρακτικών «εργαλείων» για τους χρήστες.  1.3.4. Προστασία των προγραμμάτων των υπολογιστών  Στόχος  Μελέτη των τεχνικών, νομικών και οικονομικών πλευρών της προστασίας των προγραμμάτων των υπολογιστών.  1.3.5. Η κοινωνία της πληροφόρησης και το περιβάλλον της  Στόχος  Εμβάθυνση των αποτελεσμάτων μιας πρώτης μελέτης για την ευαισθησία της κοινωνίας των ηλεκτρονικών υπολογιστών.  1.4. ΣΥΝΕΡΓΑΣΙΑ ΣΤΟΝ ΤΟΜΕΑ ΕΡΕΥΝΑΣ ΚΑΙ ΑΝΑΠΤΥΞΗΣ  Στόχοι  α) Θέσπιση ενός μηχανισμού συνεννόησης των κέντρων έρευνας μεταξύ τους και με την Κοινότητα προκειμένου να προωθηθεί η προβιομηχανική βασική έρευνα και να αυξηθεί η αποτελεσματικότητά της·  β) παροχή υπηρεσιών από εμπειρογνώμονες για την εξέταση τεχνικών θεμάτων στα πλαίσια σύναψης συμβάσεων στον τομέα της πληροφορικής·  γ) συζητήσεις και ενδεχομένως καθορισμός των δράσεων έρευνας στα πλαίσια της κοινοτικής πολιτικής της πληροφορικής με στόχο:  i) να προωθηθεί η συνεργασία και η ανταλλαγή αποτελεσμάτων ανάμεσα στις ερευνητικές ομάδες, τους χρήστες ή τις ομάδες χρηστών·  ii) να τεθούν σε κοινή χρήση οι πόροι και να καθορισθούν κοινές στρατηγικές·  iii) να δοθούν λύσεις στα προβλήματα διεθνικού χαρακτήρα·  iv) να διαβιβαστούν στη βιομηχανία τα αποτελέσματα·  v) να προωθηθεί η τυποποίηση·  vi) να ενισχυθεί η επαγγελματική κατάρτιση προσωπικού με υψηλή ειδίκευση·  δ) με τη συνεργασία ευρωπαϊκών χωρών στα πλαίσια του Cost για ορισμένες δράσεις, ώστε να διευρυνθεί η επιστημονική τους εμβέλεια·  ε) οι δραστηριότητες αυτές θα ασκούνται σε διάφορους τομείς των τεχνολογιών της πληροφόρησης, και συγκεκριμένα, προκειμένου ιδίως να ευνοηθεί η τυποποίηση:  - τεχνητή νοημοσύνη,  - αναγνώριση μορφών,  - τηλεπληροφορική,  - πληροφορική σε πραγματικό χρόνο,  - ορισμένοι πρόσθετοι τομείς που θα καθορισθούν κατά την εκτέλεση του προγράμματος.  (1) Οι δραστηριότητες που περιγράφονται στα σημεία 1.1 στοιχείο α) και 1.1 στοιχείο β) τερματίζονται καταρχήν στις 31 Δεκεμβρίου 1985· εννοείται ότι αντίστοιχες δραστηριότητες θα περιληφθούν στα πλαίσα μιας ειδικής πολιτικής τυποποίησης για τις τεχνολογίες της πληροφόρησης.  (1) ΕΕ αιρθ. L 13 της 15. 1. 1977, σ. 1.